Gustavs Zemgals

Gustavs Zemgals (Tukums udalerria, 1871ko abuztuaren 12a – Riga, 1939ko urtarrilaren 6a) letoniar politikaria izan zen, Letoniako presidentea 1927tik 1930era.

Bigarren mailako ikasketak Rigan egin zituen eta 1899an zuzenbidean graduatu zen Moskuko Unibertsitatean. Letoniara itzulita, abokatua, kazetaria eta ekintzaile politikoa izan zen.

1904an Errusia-Japonia Gerrara bidali zuten borrokatzera, non kapitain maila lortu zuen. 1905ean, egunkari liberal bat sortu zuen eta beste baten editorea izan zen. 1907an hiru hilabeteko kartzela-zigorra ezarri zioten kazetaritza-lanagatik. Askatu ondoren, Letoniako Alderdi Demokratikoa sortu zuen.

Lehen Mundu Gerran infanteriako dibisio batera bidali zuten Letonia erdialdean, eta geroago Finlandiara. 1917ko apirilean Rigako alkate hautatu zuten.

1918an Letoniako Behin-behineko Kontseilu Nazionaleko kide izan zen eta Letoniaren independentzia aldarrikatu zuen bileraren buru izan zen. Independentziaren ondoren, diputatu eta ministro izan zen hainbat gobernutan.

1927an aukeratu zuten presidente, Jānis Čakste hil ondoren. Gutxi esku hartu zuen gobernuaren ekintzan, baina amnistia eskaera asko onartu zituen. 1930ean uko egin zion berrautatzeari. Presidentziaren ondoren kazetaritzara itzuli zen eta Finantza ministro izan zen 1931tik 1932ra.

1990ean oroimenezko monumentu bat eraiki zen bere jaioterrian.

Kategoria:Letoniako presidenteak
Kategoria:Lehen Mundu Gerrako militarrak
Kategoria:Letoniako abokatuak
Kategoria:Letoniako kazetariak
Kategoria:Rigan hildakoak